Христо Ясенов
Радост

chitanka.info

Желал бих да съм цветна предпролетна ливада,

отхранил трепетлики и плачущи върби

и цъфнали да пият от моята прохлада

свенливи теменуги и свилени треви.

И тихичко прикрити под мойта детелина

желтурки и врабчета, щурец да весели.

Да бъда аз ливада, да бъда аз градина

за пъстри пеперуди и златени пчели.

И привечер да дремат във мене ветровете,

а грейналото слънце цял ден да ме пече —

и чутко да усещам във себе соковете,

и чутко да усещам живота, че тече.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.